พอดีพึ่งเลิกกินยาคุมได้9วันแล้วมีอะไรกับแฟนแล้วแฟนหลั่งใน แต่กินยาคุมฉุกเฉินไปหลังจากมีอะไรกันสองชั่วโมง กินยาคุมพร้อมกันเลยสองเม็ด จะมีโอกาสท้องไหมค่ะ
สวัสดีค่ะ การใช้ยาคุมแบบแผงรายเดือนจะมีประสิทธิภาพในการป้องกันสูงมากขณะกินยาเท่านั้น หลังจากหยุดยาไปแล้ว แม้จะไม่นาน อาจจะมีโอกาสที่ร่างกายกลับมามีการตกไข่และทำให้เกิดการตั้งครรภ์ได้ดังนั้นในกรณีนี้ ก็มีข้อบ่งชี้ในการใช้ยาคุมฉุกเฉิน ซึ่งควรรับประทานภายใน 72 ชั่วโมงหลังมีเพศสัมพันธ์ และรับประทานให้ครบและตรงเวลาตามข้างฉลากกำหนด โดยจริงๆแล้วสามารถรับประทานยาคุมฉุกเฉิน 2 เม็ด พร้อมกันในครั้งเดียวได้ ประสิทธิภาพและความปลอดภัยไม่แตกต่างจากการแบ่งรับประทานเป็น 2 ครั้งห่างกัน 12 ชั่วโมง แต่อาจมีอาการคลื่นไส้ อาเจียนได้ง่ายขึ้น ส่วนใหญ่จะแนะนำให้กินห่างกันจะดีกว่า ประสิทธิภาพของยานั้นเต็มที่อยู่ที่ประมาณ 80-90% ค่ะอาจซื้อชุดตรวจครรภ์ทางปัสสาวะมาตรวจเบื้องต้นอีกครั้ง ให้ผลบวกได้ที่ประมาณ 10-14 วันหลังปฏิสนธิ หรือประมาณ 2-3 สัปดาห์หลังมีเพศสัมพันธ์ และหากยังไม่พร้อมมีบุตร ควรคุมกำเนิดด้วยวิธีอื่นต่อทันทีหลังหยุดยาคุมแบบแผง เช่นใส่ถุงยางอนามัย ฉีดยาคุม ฝังยาคุม หรือกลับไปเริ่มยาแบบแผงอีกครั้ง